KUIERGAT - Johann van Staden en vriende - jy ook !: Mansdinge - vir 'n spesiale meisie
# Deur Johann van Staden @ 3/17/2006 02:00:00 PM
Hierdie was die begin van 'n bouproses vir die spesiale meisie. Die bou van herinneringe met elke verjaardag wat verbygaan.
Ek het vroeg reeds besluit dat my kinders hulle verjaarsdagpatytjies lank! nog sal onthou. Die partytjie wat ek die meeste geniet het om te reël was 'n Seerowerpartytjie. Die uitnodiging het gelees dat die kaptein van die skip alle seerowers uitnooi(nee verplig) om sy verlore skatte saam met hom te gaan soek. Die uitnodigings is op 'n A4 uitgedruk, en daarna besprinkel met 'n flou mengsel koffie. Die rante van ele A4 is gebrand sodat die uitnodiging baie oud moes lyk. Vir iemand wat nou nie gereëld 'n aansteker gebruik nie, was die proses nogal 'n gedoente. Die einaardige reuk wat ek geruik het, blyk toe my eie duimnael te wees.'n Kers is toe uit die kas gehaal en die proses het toe glad verloop. Elke uitnodiging is opgerol en in 'n botteltjie met bietjie seesand in geplaas, gereed om by die aspirant seerower afgelewer te word.
Bandannas is gemaak en, oogklappe is gekoop. By die huis het ek ewe die oogklappe, bandannas en 'n klomp goudkleurige sjokolades in 'n skoendoos verpak en met 'n groot gesukkel dit in die tuin gaan begrawe. Lekkergoedjuwele en -ringe met yslike suig-diamante op is in 'n ander skoendoos verpak en begrawe. Nou moes ek nog net 'n kaart teken waar die 'skatte' begrawe is.
Ander aktiwiteite wat ek beplan het was kanongevegte, met koerantballe, swaardgevegte met polistreenswaarde en toutrek.
Die verjaardagkoek was 'n sjokoladekoek in die vorm van 'n houtskip met 'n seerowervlag. Ek het myself oortref daardie dag, maar die belangrikste is dat ek nog 'n steen gemessel het in die muur van 'lekker' kinderherinneringe.